‘บจ.mai’เจ๋งชนะต้นทุนสูงกำไรโต33%
บจ.mai ทำกำไรไตรมาส 3 รวม 1,504 ล้าน โต 33% มาร์จินเพิ่มท่ามกลางต้นทุนสูงขึ้น
21 พ.ย. 2555

บจ.mai ทำกำไรไตรมาส 3 รวม 1,504 ล้าน โต 33% มาร์จินเพิ่มท่ามกลางต้นทุนสูงขึ้น
นายชนิตร ชาญชัยณรงค์ ผู้จัดการตลาดหลักทรัพย์ เอ็ม เอ ไอ (mai) เปิดเผยว่า ในไตรมาส 3 ปีนี้ บริษัทจดทะเบียน (บจ.) ในตลาดหลักทรัพย์ mai มีกำไรรวม 1,504 ล้านบาท เพิ่มขึ้น 33% จากงวดเดียวกันปีก่อน ส่งผลให้ 9 เดือน มีกำไรสุทธิทั้งสิ้น 4,205 ล้านบาท เพิ่มขึ้น 21% และยอดขายรวม 72,475 ล้านบาท เติบโต 15% 
ทั้งนี้ ไม่นับรวมกำไรจากการชดเชยค่าเสียหายจากการประกันอุทกภัยจำนวน 277 ล้านบาท ของบริษัท ไทยมิตซูว่า (TMW) ซึ่งหากนับรวมแล้ว กำไรสุทธิ 9 เดือน เพิ่มขึ้นถึง 28.73%
“บจ.mai แข็งแกร่ง ยังคงเติบโตได้ทั้งยอดขายและกำไร และมีความสามารถในการรักษาระดับอัตรากำไรขั้นต้น 20.28% ใกล้เคียงกับงวดเดียวกันของปีที่ผ่านมา แม้ว่าจะเผชิญแรงกดดันจากต้นทุนขายที่เพิ่มขึ้นก็ตาม” นายชนิตร กล่าว
อย่างไรก็ตาม ตั้งแต่วันที่ 116 พ.ย.ที่ผ่านมา พบว่า mai Index ลดลงจาก 385.17 จุด เหลือ 364.97 จุด หรือ 3.64% ขณะที่หุ้นที่มีน้ำหนักต่อ mai Index สูงสุด 5 ลำดับแรกมีผลการดำเนินงานที่ดีขึ้น ดังนั้นผู้ลงทุนจึงควรพิจารณาข้อมูลผลการดำเนินงานเพื่อประกอบการตัดสินใจลงทุน 
นายชนิตร กล่าวว่า บจ.ใน mai จำนวน 19 บริษัท ยังคงมีกำไรต่อเนื่องอย่างน้อย 8 ไตรมาส นับตั้งแต่เข้าจดทะเบียน ซึ่งแสดงถึงความสามารถในการปรับตัวและบริหารจัดการเป็นอย่างดี 
สำหรับไตรมาส 3 ปีนี้บริษัท เอ็นเนอร์ยี่ เอิร์ธ (EARTH) มีกำไรสุทธิและยอดขายสูงสุดจำนวน 325 ล้านบาท และ 2,785 ล้านบาทตามลำดับ ส่วนบริษัท ทีอาร์ซี คอนสตรัคชั่น (TRC) มียอดขายเป็นอันดับสองจำนวน 1,262 ล้านบาท